

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo: VIII/2019**

**Dňa:** 30.10.2019

**K bodu programu:** **č. 8**

**Názov materiálu: Návrh Štatútu Mesta Stará Ľubovňa**

**Materiál obsahuje**: Návrh uznesenia

Dôvodová správa

Návrh Štatútu Mesta Stará Ľubovňa

**Materiál predkladá:**  JUDr. Katarína Železníková

ved. odd. vnútornej správy a služieb obyvateľstva

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracovala:** JUDr. Katarína Železníková

ved. odd. vnútornej správy a služieb obyvateľstva

**N á v r h u z n e s e n i a**

Mestské zastupiteľstvo v Starej Ľubovni

**schvaľuje**

Štatút Mesta Stará Ľubovňa v zmysle predloženého návrhu.

**D ô v o d o v á s p r á v a**

Platný a účinný Štatút Mesta Stará Ľubovňa bol schválený mestských zastupiteľstvom v roku 2007, doplnený a menený naposledy v roku 2012. Vzhľadom k tomu, že už niekoľkokrát došlo k novelizácii zákona o obecnom zriadení, je potrebné schváliť nový Štatút mesta Stará Ľubovňa, pretože Štatút právne aj skutkovo stratil oporu v platnej legislatíve. V tejto súvislosti boli navrhnuté aj úpravy niektorých nových článkov, ktoré vyplynuli z ich uplatňovania v praxi. Predkladaný návrh Štatútu mesta Stará Ľubovňa nebol vytvorený formou úprav platného dokumentu, ale bol spracovaný nový dokument. Za najzásadnejšie zmeny možno považovať najmä:

* Doplnenie záležitosti vybavovania sťažností v zmysle § 18 f písm. g), kde je zadefinované ,, Hlavný kontrolór vybavuje sťažnosti, ak tak ustanovuje štatút obce“. Problematiku vybavovania sťažnosti a petícií vybavuje odd. vnútornej správy a služieb obyvateľstva, ale vzhľadom k tomu, že v zákone o sťažnostiach je možné opakovanú a ďalšiu opakovanú sťažnosť prešetriť (sťažnosť nesmie byť pridelená na prešetrovanie a vybavenie tomu, proti komu smeruje, ani zamestnancovi v jeho riadiacej pôsobnosti ust. § 12 ods. 1 zákona o sťažnostiach), je potrebné ďalšie prešetrenie u ďalšej osoby.
* **Vypustenie všetkých častí, ktoré kopírujú a opakujú úpravy obsiahnuté v zákone o obecnom zriadení a kopírujú všeobecne záväzné nariadenia mesta Stará Ľubovňa,** čím pri každej zmene dochádzalo k nie súladu zo štatútom právnou úpravou
* Doplnenie nových článkov, ktoré sa doposiaľ v platnom štatúte nenachádzali ako:

1. Konanie v mene mesta (presnejšie špecifikácia poverenia)
2. Vnútroorganizačné normy mesta
3. Úradná tabuľa a informačná tabuľa
4. Kronika mesta

* Právomoci mestského zastupiteľstva – uvedenie presnej špecifikácie, kto vymenováva a odvoláva riaditeľov obchodných spoločností Mesta Stará Ľubovňa a schvaľuje konateľov a členov dozorných rád v obchodných spoločnostiach, nakoľko zákon o obecnom zriadení túto právomoc priznáva mestskému zastupiteľstvu, ale Obchodný zákonník túto právomoc priznáva valnému zhromaždeniu, čiže v prípade mesta primátorovi mesta ako jedinému spoločníkovi spoločnosti



Mestské zastupiteľstvo v Starej Ľubovni schvaľuje podľa § 11 ods. 4 písm. k) zákona č. 369/1990 Zb. o obecnom zriadení tento

**ŠTATÚT MESTA STARÁ ĽUBOVŇA**

***Preambula***

***My, občania mesta Stará Ľubovňa, hrdiaceho sa slávnou minulosťou od prvej písomnej zmienky o meste z roku 1292, slobodného spišského kráľovského mesta, povýšeného kráľovskými výsadami v roku 1364 na významné slobodné kráľovské mesto v rámci historického územia Slovenska, mesta s bohatou históriou, centra kultúrneho, spoločenského a duchovného života, cestovného ruchu a športu, s významným súčasným a budúcim poslaním ako súčasti regiónu severného Spiša, pamätajúc na dedičstvo našich predkov a s pocitom zodpovednosti voči budúcim generáciám sa prostredníctvom našich volených zástupcov uznášame na tomto***

**Štatúte Mesta Stará Ľubovňa.**

Základnou úlohou mesta pri výkone samosprávy je starostlivosť o všestranný rozvoj jej územia a o potreby jej obyvateľov. Mestu pri výkone samosprávy možno ukladať povinnosti a obmedzenia len zákonom a na základe medzinárodnej zmluvy. Mesto Stará Ľubovňa tvorí súčasť priestorovej a sídelnej štruktúry Slovenska s významným historickým i súčasným kultúrno-spoločenským poslaním. Prírodné predpoklady jeho územia v severnej časti Slovenska i vlastný ekonomický potenciál, schopnosti ľudí sú základom pre jeho rozvoj. Rozvoj mesta Stará Ľubovňa sa riadi a usmerňuje na základe územného plánu mesta s hlavným cieľom vytvorenia podmienok pre jeho všestranný ekonomický a kultúrny rozvoj.

**Článok 1**

**Úvodné ustanovenia**

Tento štatút Mesta Stará Ľubovňa je základným normatívnym a organizačným predpisom mesta. V rámci samostatnej pôsobnosti mesta upravuje niektoré otázky postavenia mesta a jej zložiek a vzťahy medzi nimi, ako aj vzťahy navonok.

**Článok 2**

**Názov mesta**

1. Názov mesta sa uvádza v štátnom jazyku.
2. Názov mesta je: STARÁ ĽUBOVŇA.
3. Odo dňa vyhlásenia referenda, volieb do Národnej rady Slovenskej republiky, volieb prezidenta Slovenskej republiky alebo ľudového hlasovania o jeho odvolaní, volieb do Európskeho parlamentu, volieb do orgánov územnej samosprávy, miestneho referenda alebo sčítania obyvateľov, domov a bytov nemožno až do ich vykonania rozhodnúť o územnej zmene, určiť alebo zmeniť názov obce alebo jej časti, určiť názov ulice alebo iného verejného priestranstva ani rozhodnúť o zmene číslovania budov[[1]](#footnote-1).

**Článok 3**

**Územie mesta**

1. Územie mesta Stará Ľubovňa je územný celok, ktorý tvorí katastrálne územie Stará Ľubovňa.
2. Mesto sa člení na ulice a iné verejné priestranstvá, ktoré majú svoj názov. Názvy určuje a mení mesto všeobecne záväzným nariadením, s prihliadnutím na príslušnú legislatívu.

**Článok 4**

**Symboly mesta**

1. Uznesením mimoriadneho zasadnutia mestského zastupiteľstva v Starej Ľubovni č. I-M/91 zo dňa 20. 6. 1991 boli schválené mestské symboly a to mestský erb, mestská vlajka a pečať.
2. Heraldická komisia Ministerstva vnútra Slovenskej republiky vzala na vedomie podobu erbu mesta Stará Ľubovňa, konštatovala, že vychádza z historického pečatného symbolu a odporučila ho na zaevidovanie do Heraldického registra SR.
3. Symboly Starej Ľubovne sú evidované v Heraldickom registri SR pod signatúrou S-15/1995.
4. Mesto používa tieto symboly:
5. erb mesta,
6. vlajka mesta,
7. pečať mesta.
8. **Erb mesta** tvorí zo spodného okraja červeného štítu rastúci strieborne odetý biskup svätý Mikuláš so zlatou mitrou a zlatým plášťom, v pravici so zlatou berlou a v ľavici pred sebou nesúci tri zlaté jablká. Jeho heraldickou podobou je aj zobrazenie erbu v bielej, žltej a červenej farbe. Za mestský erb sa považuje aj jeho jednofarebná podoba, ak svojím vyobrazením zodpovedá heraldickej podobe.
9. Erb mesta Stará Ľubovňa sa používa:
   1. na pečatidle mesta,
   2. na insígniách mesta,
   3. na označenie územia mesta,
   4. na budovách, v ktorých má sídlo primátor, mestské zastupiteľstvo, mestský úrad, mestská polícia a mestský dobrovoľný požiarny zbor,
   5. v zasadacích a rokovacích miestnostiach mestského zastupiteľstva,
   6. na preukazoch poslancov MsZ a pracovníkov mestského úradu,
   7. na úradnej korešpondencii primátora mesta a mestského úradu,
   8. na označenie motorových vozidiel mestskej polície, mestského požiarneho zboru,
   9. na rovnošatách pracovníkov mestskej polície a mestského požiarneho zboru,
   10. ako súčasť označenia mestských organizácií,
   11. na podujatiach organizovaných Mestom, alebo mestskými organizáciami,
   12. používanie úradných pečiatok s mestským erbom je presnejšie špecifikované v Podpisovom poriadku Mesta Stará Ľubovňa, ktorý vydáva primátor mesta Stará Ľubovňa.
10. **Vlajka mesta** Stará Ľubovňa vychádza z farieb mestského erbu. Pozostáva z troch pruhov vo farbách bielej, červenej a žltej, rovnakej šírky, usporiadaných pod sebou. Vlajka má pomer strán 2:3 so zástrihom v tvare lastovičieho chvosta, siahajúcom do jednej tretiny dĺžky listu vlajky. Mestská vlajka je stabilne umiestnená na budove mestského úradu, v ktorom sú rokovacie miestnosti mestskej samosprávy. Mestské vlajky sa používajú na výzdobu mesta pri slávnostných príležitostiach, ako sú výročné sviatky, cirkevné a mestské oslavy, oficiálne návštevy a pod. Primátor mesta môže rozhodnúť o použití vlajok podľa vlastného uváženia. Pri výzdobe budov má štátna vlajka SR vždy významnejšie umiestnenie. Mesto Stará Ľubovňa môže používať tieto modifikácie vlajky:
    1. mestská vlajka, rozmer 60 x 90
    2. krátka vlajka, rozmer 30 x 90
11. **Pečať** Mesta Stará Ľubovňa tvorí erb mesta s kruhopisom MESTO STARÁ ĽUBOVŇA, kde slovo MESTO STARÁ ĽUBOVŇA je po obvode kruhu v medzikruží s jednou hviezdičkou. Vo vnútornom kruhu je umiestnená silueta svätého Mikuláša. Pečať mesta uschováva primátor mesta. Pečať mesta sa používa a pečatenie významných listín a dokumentov a ďalších prípadoch, určených primátorom alebo mestským zastupiteľstvom.
12. Právnické osoby zriadené alebo založené mestom, iné právnické osoby a fyzické osoby môžu používať symboly Mesta len so súhlasom Mesta. Súhlas Mesta Stará Ľubovňa musí mať písomnú formu.
13. Vyobrazenie symbolov mesta je znázornené v prílohe č. 1 tohto štatútu.

**Článok 5**

**Mestské insígnie a štandarda primátora mesta**

1. **Mestské insígnie** majú veľkosť insígnií Slovenskej republiky, na ktorých je mestský erb a nápis MESTO STARÁ ĽUBOVŇA. Sú zavesené na stuhe vo farbách mesta, alebo na ozdobnej reťazi.
2. Insígnie mesta s mestským znakom sa používajú pri občianskych obradoch, ktoré nemajú charakter štátoprávneho aktu (najmä pri slávnostných príležitostiach, slávnostné privítanie detí, životné jubileá, občianske pohreby, prijatie delegácií, udeľovanie ocenení mesta Stará Ľubovňa ) a v ďalších prípadoch určených primátorom.
3. **Štandarda primátora** vo svojej heraldickej podobe je stabilne umiestnená v kancelárii primátora mesta. Pri významných slávnostných príležitostiach, na ktorých sa zúčastňuje primátor mesta, môže byť s jeho súhlasom premiestnená na miesto konania akcie.
4. Štandardu primátora a insígnie je oprávnený používať iba primátor, prípadne poslanci mestského zastupiteľstva, ktorí zastupujú primátora počas jeho neprítomnosti alebo sú poverení jeho zastupovaním pri protokolárnych úkonoch.

**Článok 6**

**Orgány mestského zastupiteľstva**

* 1. Mestské zastupiteľstvo zriaďuje tieto svoje orgány:

1. komisie mestského zastupiteľstva.
   1. Mestské zastupiteľstvo v súlade s § 15 zákona SNR č. 369/1990 Zb. o obecnom zriadení v znení neskorších zmien a doplnkov (ďalej len zákon o obecnom zriadení) zriaďuje komisie, ktoré počas volebného obdobia pôsobia ako stále poradné, iniciatívne a kontrolné orgány.
   2. Členovia komisií sú volení a odvolaní MsZ na návrh primátora alebo poslancov MsZ na príslušné volebné obdobie.
   3. Stálymi komisiami obecného zastupiteľstva sú:
2. komisia na ochranu verejného záujmu pri výkone funkcií funkcionárov,
3. majetková komisia,
4. komisia vzdelávania, kultúry a cestovného ruchu,
5. komisia športu a mládeže,
6. komisia sociálnych vecí, rodiny, bytovej politiky a zdravotníctva,
7. komisia výstavby, regionálneho rozvoja a životného prostredia,
8. finančno – ekonomická komisia.
   1. Komisia vyhodnocuje aj pripomienky k návrhom všeobecne záväzných nariadení, a to k problematike, ktorá sa jej týka[[2]](#footnote-2).
   2. Mestské zastupiteľstve môže počas volebného obdobia zriadiť novú komisiu.
   3. Rokovanie komisií mestského zastupiteľstva upravuje samostatný rokovací poriadok, a to Rokovací poriadok komisií pri Mestskom zastupiteľstve.

**Článok 7**

**Konanie v mene mesta**

* 1. V mene mesta koná primátor, ktorý je jeho štatutárnym orgánom.
  2. Primátor môže riadením niektorých konkrétnych záležitostí v stanovenom rozsahu poveriť zástupcu primátora, ktorý je poslanec mestského zastupiteľstva, a to na základe písomného poverenia. Takéto poverenie zaniká **zánikom mandátu poslanca povereného zastupovaním primátora, uplynutím času, na ktoré bolo udelené a odvolaním zástupcu primátora.** Primátor mesta môže zástupcu primátora kedykoľvek odvolať.
  3. **Ak zanikne mandát primátora pred uplynutím funkčného obdobia, zástupca primátora plní úlohy primátora** v plnom rozsahu. **To platí bez ohľadu na to, aký bol predchádzajúci rozsah jeho poverenia udelený primátorom, ktorému mandát zanikol.**
  4. Primátor mesta môže písomne poveriť zamestnanca mesta. Poverený zamestnanec mesta rozhoduje v mene Mesta v rozsahu vymedzenom v písomnom poverení.
  5. Poverenie musí byť určité, musí z neho zreteľne vyplývať, kto dané poverenie udeľuje, komu ho udeľuje a aký je rozsah oprávnenia povereného zamestnanca. Určený zamestnanec musí s poverením vyjadriť súhlas. V poverení je potrebné uviesť časový rozsah platnosti poverenia, môže tiež byť určené na dobu neurčitú resp. do odvolania.

**Článok 8**

**Vnútroorganizačné normy mesta**

1. **Primátor mesta** vydáva vnútroorganizačné normy mesta ako sú príkazy, poverenia, poriadky, smernice a zásady tam, kde to vyžaduje právny predpis alebo kde je žiaduce niektoré vzťahy podrobnejšie upraviť takouto formou.
2. Vydávanie vnútroorganizačných noriem mesta upravujú a presnejšie ich špecifikujú zásady ich vydávania.
3. Všetky vnútroorganizačné normy Mesta Stará Ľubovňa sú uložené a archivované na oddelení Vnútornej správy a služieb obyvateľstva v lehote uvedenej podľa Registratúrneho poriadku Mesta Stará Ľubovňa.

**Článok 9**

**Právomoci mestského zastupiteľstva**

1. Mestské zastupiteľstvo rozhoduje o základných otázkach života mesta. Kompetencie mestského zastupiteľstva sú uvedené v zákone č. 369/1990 Zb. o obecnom zriadení.
2. Mestské zastupiteľstvo na návrh primátora Mesta vymenováva a odvoláva riaditeľov obchodných spoločností Mesta Stará Ľubovňa a schvaľuje konateľov a členov dozorných rád v obchodných spoločnostiach Mesta Stará Ľubovňa[[3]](#footnote-3).

**Článok 10**

**Vybavovanie sťažností**

1. Sťažností sa vybavujú na príslušnom oddelení Mestského úradu Stará Ľubovňa, a to v zmysle zákona č. 9/2010 Z.z. o sťažnostiach a vnútroorganizačnej normy Mesta Stará Ľubovňa.
2. Opakovanú, ďalšiu opakovanú sťažnosť a sťažnosť proti vybaveniu sťažnosti vybavuje hlavný kontrolór mesta[[4]](#footnote-4).
3. Pri vybavení sťažnosti proti vybaveniu sťažnosti sa postupuje v zmysle zákona č. 9/2010 Z.z. o sťažnostiach.

**Článok 11**

**Úradná tabuľa a informačná tabuľa**

1. **Úradnou tabuľou mesta** sú vývesné skrinky pred hlavným vstupom budovy Mestského úradu v Starej Ľubovni, ul. Obchodná č. 1.
2. Mesto Stará Ľubovňa na úradnej tabuli zverejňuje všetky povinné informácie, ktoré mu vyplývajú zo zákona č. 369/1990 Zb. o obecnom zriadení, a okrem iného zverejňuje:
3. Dobrovoľné dražby, ktorých nehnuteľnosti sa nachádzajú v meste Stará Ľubovňa[[5]](#footnote-5)
4. Listinné zásielky, ktorých také zverejnenie ukladá zákon
5. Informácie týkajúce sa volieb[[6]](#footnote-6)
6. Iných dokumentov a listín, ak ich zverejnenie ustanovuje osobitný zákon.

3. Mesto Stará Ľubovňa na úradnej tabuli nezverejňuje informácie, letáky a iné propagačné a reklamné materiály právnických a fyzickým osobách, ktoré nesúvisia so samosprávnou činnosťou mesta Stará Ľubovňa.

4. **Informačné tabule mesta** sú vývesné skrine, ktoré sa nachádzajú na pešej zóne v meste Stará Ľubovňa, ul. Obchodná. Na informačnej tabuli sa zverejňujú rôzne oznamy a informácie o dianí na území mesta Stará Ľubovňa, vrátane pozvánok a informácií o podujatiach a významných mestských a regionálnych stretnutiach – aktivitách. Informácie zverejňuje Mesto Stará Ľubovňa, a to v obmedzenom rozsahu v závislosti od existujúcej kapacity informačnej tabule.

**Článok 12**

**Mestská polícia**

1. V meste Stará Ľubovňa je zriadená mestská polícia, ktorej podrobnejšiu úpravu obsahuje osobitné všeobecne záväzné nariadenie.
2. Mestská polícia je poriadkový útvar pôsobiaci pri zabezpečovaní mestských vecí verejného poriadku, ochrany životného prostredia v meste a plnení úloh vyplývajúcich zo všeobecne záväzných nariadení mesta, z uznesení mestského zastupiteľstva a z rozhodnutí primátora mesta[[7]](#footnote-7).
3. Náčelník mestskej polície predkladá správu o činnosti mestskej polície mestskému zastupiteľstvu za uplynulý kalendárny rok, spravidla na prvom zasadnutí mestského zastupiteľstva v príslušnom kalendárnom roku.

**Článok 13**

**Dobrovoľný hasičský zbor**

Mesto Stará Ľubovňa zriadilo a podporuje dobrovoľný hasičský zbor mesta, na činnosti ktorého sa materiálne aj finančne podieľa.

**Článok 14**

**Kronika mesta**

1. Mesto vedie svoju kroniku, pričom zápisy do nej sa uskutočňujú minimálne raz ročne po skončení kalendárneho roka a obsahujú najvýznamnejšie udalosti v živote mesta Stará Ľubovňa. Zápisy do kroniky dokumentujú spoločensko-politický a ekonomický vývoj mesta a sú bezprostredným a hodnoverným svedectvom o dobe a ľuďoch, ktorí zveľaďujú obecné spoločenstvo. Súčasťou kroniky môže byť aj príslušný sprievodný materiál (fotografie, listiny a pod.).
2. Záznamy do kroniky vykonáva kronikár mesta, ktorého menuje a odvoláva primátor.
3. Kronika mesta sa archivuje na oddelení školstva, kultúry, športu a mládeže.

**Článok 15**

**Ocenenia mesta**

* 1. Mestské zastupiteľstvo môže udeliť tieto ocenenia:

1. čestné občianstvo mesta,
2. cenu mesta,
3. cenu primátora mesta.
4. **Čestné občianstvo** patrí medzi najvyššie vyznamenania mesta. Súčasťou tohto verejného ocenenia je listina opatrená pečaťou, ktorú podpisuje primátor. Ak je oceneným cudzí štátny príslušník, listina sa vyhotoví v dvoch vyhotoveniach, pričom jedno vyhotovenie je v jazyku oceneného.
5. Čestné občianstvo udeľuje mestské zastupiteľstvo fyzickým osobám, ktoré sa obzvlášť významným spôsobom zaslúžili o hospodársky, sociálny alebo kultúrny rozvoj mesta, jeho propagáciu a šírenie dobrého mena v zahraničí, alebo ktoré obohatili ľudské poznanie vynikajúcimi tvorivými výkonmi. Čestné občianstvo môže byť udelené len osobám, ktoré sa v meste trvale nezdržiavajú, ale žili na území mesta, a cudzím štátnym príslušníkom, ktorí v meste pôsobili, alebo pomáhali orgánom samosprávy pri rozvoji mesta.
6. **Cena mesta Stará Ľubovňa** sa udeľuje od roku 1999 ako prejav uznania jednotlivcom alebo kolektívom. Cena sa udeľuje vždy za predchádzajúci kalendárny rok. O udelení ceny rozhoduje mestské zastupiteľstvo uznesením tajnou voľbou, a to trojpätinovou väčšinou hlasov prítomných poslancov. Kritéria udelenia ceny mesta sú presnejšie špecifikované vo všeobecne záväznom nariadení mesta.
7. **Cena primátora mesta Stará Ľubovňa** sa udeľuje od roku 2002 ako prejav uznania obyvateľom mesta, resp. osobám, ktoré nie sú obyvateľmi mesta za úspešnú a záslužnú činnosť v prospech mesta za predchádzajúci kalendárny rok. O tejto cene rozhoduje primátor mesta. Kritéria udelenia ceny mesta sú presnejšie špecifikované vo všeobecne záväznom nariadení mesta.

**Článok 16**

**Záverečné ustanovenia**

1. Štatút Mesta Stará Ľubovňa, jeho zmeny a doplnky schvaľuje mestské zastupiteľstvo nadpolovičnou väčšinou prítomných poslancov mestského zastupiteľstva.
2. Tento Štatút mesta Stará Ľubovňa bol schválený uznesením obecného zastupiteľstva č............ dňa .............. a nadobúda účinnosť dňa 01.01.2020.
3. Nadobudnutím účinnosti tohto štatútu sa ruší Štatút mesta Stará Ľubovňa zo dňa 22.11.2007, ktorý bol schválený uznesením číslo VII/2007 pod B 81 a nadobudol účinnosť 1.1.2008, vrátene jeho zmien a doplnkov.

.........................

**PhDr. Ľuboš Tomko**

**primátor mesta Stará Ľubovňa**



1. § 2d zákona č. 369/1990 Zb. o obecnom zriadení [↑](#footnote-ref-1)
2. § 6 ods. 6 zákona č. 369/1990 Zb. o obecnom zriadení [↑](#footnote-ref-2)
3. § 11 ods. 4 písm. l) zákona č. 369/1990 Zb. o obecnom zriadení [↑](#footnote-ref-3)
4. § 18f ods. 1 písm. g) zákona č. 369/1990 Zb. o obecnom zriadení [↑](#footnote-ref-4)
5. § 11 ods. 4 zákona č. 527/2002 Z.z. o dobrovoľných dražbách [↑](#footnote-ref-5)
6. Zákon č. 180/2014 Zb. o podmienkach výkonu volebného práva a zákon č. 181/2014 Z.z. o volebnej kampani [↑](#footnote-ref-6)
7. § 2 zákona č. 564/1991 Zb. o obecnej polícií [↑](#footnote-ref-7)