

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo:** VIII/2019

**Dňa:** 30.10.2019

**K bodu programu:** **č. 11.3**

**Názov materiálu:** **Projekt „Obnova atletickej trate pri ZŠ Levočská“ – návrh na schválenie podania žiadosti o poskytnutie NFP a spolufinancovania projektu**

**Materiál obsahuje:** Návrh uznesenia

Dôvodová správa

**Materiál predkladá:** PhDr. Ľuboš Tomko

primátor mesta

**Materiál vypracovala:** Mgr. Emília Mačugová

projektový referent

**N á v r h y u z n e s e n í**

**I. Uznesenie**

Mestské zastupiteľstvo v Starej Ľubovni po prerokovaní predloženého materiálu

**r u š í**

uznesenie č. 266 z rokovania MsZ č. VII/2019 dňa 05.09.2019 v plnom znení.

**II. Uznesenie**

Mestské zastupiteľstvo v Starej Ľubovni po prerokovaní predloženého materiálu

**s c h v a ľ u j e**

1. predloženie žiadosti o poskytnutie nenávratného finančného príspevku z Európskeho poľnohospodárskeho fondu pre rozvoj vidieka a štátneho rozpočtu, prostredníctvom Programu rozvoja vidieka 2014 - 2020, na základe výzvy Miestnej akčnej skupiny ĽUBOVNIANSKO zastupujúcej Pôdohospodársku platobnú agentúru, na projekt **„Obnova atletickej trate pri ZŠ Levočská“**;
2. zabezpečenie realizácie projektu v súlade s výzvou;
3. zabezpečenie nevyhnutého spolufinancovania projektu z celkových oprávnených výdavkov;
4. zabezpečenie financovania neoprávnených výdavkov projektu predstavujúcich rozdiel medzi celkovými oprávnenými výdavkami projektu a žiadaným NFP a prípadnou celkovou výškou neoprávnených výdavkov identifikovaných na základe zníženia výšky celkových oprávnených výdavkov projektu.

**D ô v o d o v á s p r á v a**

Jednou z povinných príloh k žiadosti o poskytnutie finančných prostriedkov je aj uznesenie mestského zastupiteľstva vyjadrujúceho súhlas s realizáciou a zabezpečením spoluúčasti na financovaní predkladaného projektu. Spoluúčasť na financovaní projektu znamená, že žiadateľ má zabezpečené finančné prostriedky na spolufinancovanie výdavkov projektu, pričom výška spolufinancovania projektu zo strany žiadateľa sa stanovuje ako rozdiel medzi celkovými oprávnenými výdavkami projektu a žiadaným príspevkom a zároveň ako spolufinancovanie prípadnej celkovej výšky neoprávnených výdavkov identifikovaných na základe zníženia výšky celkových oprávnených výdavkov projektu, ku ktorému môže dôjsť v procese posudzovania žiadosti o NFP.

Uznesením č. 266 z rokovania MsZ č. VII/2019 dňa 05.09.2019 bol v rámci výzvy vyhlásenej Miestnou akčnou skupinou ĽUBOVNIANSKO zastupujúcej Pôdohospodársku platobnú agentúru ako sprostredkovateľský orgán pre Program rozvoja vidieka SR 2014 -2020, schválený predmet žiadosti o nenávratný finančný príspevok, a to „Prenosné pódium pre kultúrne podujatia Mesta Stará Ľubovňa“. Vzhľadom na to, že zakúpenie prenosného pódia nepredstavuje oprávnenú aktivitu realizácie projektu uvedenej výzvy, obsah uznesenia č. 266 je bezpredmetný. Navrhujeme preto dané uznesenie zrušiť a schváliť nové, predmetom ktorého je schválenie predloženia žiadosti o poskytnutie NFP na oprávnenú aktivitu - rekonštrukciu športoviska. **„Obnova atletickej trate pri ZŠ Levočská“**, zahŕňa bežecký ovál, rovinku a skok do diaľky, ktorých súčasný antukový povrch je v nevyhovujúcom stave. Cieľom projektu je vytvoriť vhodné podmienky na výkon pohybových aktivít žiakov ZŠ Levočská a obyvateľov mesta, ktorí budú môcť bezplatne využívať danú športovú infraštruktúru.

Maximálna možná výška finančného príspevku projektu v danej výzve je 30 000 €. Žiadosť o poskytnutie NFP sa podáva vyhlasovateľovi výzvy - MAS ĽUBOVNIANSKO zastupujúcej PPA v termíne do 11.11.2019.